“เสี่ยตัน” สุดดื้อด้าน เปิด “อีสติน ตัน” ท้าทายกฎหมาย    
“เสี่ยตัน” สุดดื้อด้าน เปิด “อีสติน ตัน” ท้าทายกฎหมาย
12 ต.ค. 2559

ผู้สื่อข่าวรายงานว่า เมื่อวันที่ 11 ต.ค. 59 เวลา 16.00 น. นายศรัณยู มีทองคำ นายอำเภอเมืองเชียงใหม่ พร้อมเจ้าหน้าที่ฝ่ายปกครอง ตำรวจ และทหาร ร่วมกันเข้าทำการตรวจสอบโรงแรมอีสติน ตัน ที่ตั้งอยู่บริเวณสี่แยกรินคำ กลางเมืองเชียงใหม่ เปิดบริการโดยไม่มีใบอนุญาตประกอบธุรกิจโรงแรม ซึ่งโรงแรมแห่งนี้มี นายตัน ภาสกรนที นักธุรกิจชาเขียวชื่อดังเป็นเจ้าของโรงแรม      
ทั้งนี้ ระหว่างที่เจ้าหน้าที่เข้าทำการตรวจสอบอยู่นั้น ทางพนักงานได้นำเอกสารเป็นแถลงการณ์ของเสี่ยตัน เจ้าของโรงแรม มามอบให้ผู้สื่อข่าว โดยชี้แจงว่า ยอมรับและจะปฏิบัติตามข้อกฎหมาย โดยจะปรับเปลี่ยนรูปแบบการบริการให้ถูกต้องสอดคล้องตามข้อกำหนดกฎหมาย และขอผ่อนผันเปิดให้บริการห้องพักที่มีผู้จองไว้ล่วงหน้าจนถึงสิ้นปี 2559 
ขณะที่นายอำเภอเมืองเชียงใหม่ เปิดเผยว่า ทางโรงแรมยังคงเปิดบริการตามปกติทั้งที่ไม่มีใบอนุญาตประกอบธุรกิจโรงแรม จึงได้แจ้งความดำเนินคดีในข้อหาความผิดเดิมอีกครั้งเป็นคดีที่ 2 และหากยังคงมีการฝ่าฝืนเปิดบริการแล้วตรวจสอบพบก็จะดำเนินคดีอีก ส่วนกรณีที่ทางผู้ประกอบการจะขอผ่อนผันเปิดให้บริการไปจนถึงสิ้นปี 2559 นั้น ระบุว่า ตามกฎหมายไม่สามารถผ่อนผันได้ และยืนยันว่าทางโรงแรมแห่งนี้จะต้องปิดการทันทีนับตั้งแต่นี้เป็นต้นไป โดยเบื้องต้นทางผู้ดูแลโรงแรมรับที่จะดำเนินการและจะมีการขึ้นป้ายปิดบริการในวันที่ 12 ต.ค. 59
อนึ่งก่อนหน้านี้ โรงแรมอีสติน ตัน ได้ถูกแจ้งดำเนินคดีในข้อหาเดียวกัน คือ เปิดบริการโดยไม่มีใบอนุญาตประกอบธุรกิจโรงแรม และให้ปิดบริการไปแล้วตั้งแต่วันที่ 7 ต.ค. 59
อย่างไรก็ตามในส่วนโทษของโรงแรมดังกล่าวจากความผิดตามพระราชบัญญัติโรงแรมที่เปิดบริการโดยไม่มีใบอนุญาตนั้น มีโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ และปรับอีกวันละไม่เกิน 10,000 บาท ตลอดระยะเวลาที่ยังฝ่าฝืน อย่างไรก็ตาม ต้องรอกระบวนการพิจารณาตัดสินในชั้นศาลสิ้นสุดลงเสียก่อน
